钦定古今图书集成/明伦汇编/氏族典/第381卷 > 《廖用贤尚友录》 > 李善
## 钦定古今图书集成/明伦汇编/氏族典/第381卷 > 《廖用贤尚友录》 > 李善

按《后汉书李善传》：“善字次孙，淯阳人。本同县李元苍
头也。建武中，疫疾，元家相继死，惟孤儿续始生数旬，
而赀财千万。诸奴婢谋杀续，分其财产。善乃潜负续
逃去，隐山阳瑕丘界中，亲自哺养，乳为生湩。续虽在
孩抱，奉之不异长君。闾里感其行，皆相率修义。续年
十岁，善与归本县，修理旧业，告奴婢于长吏，悉收杀”
之。瑕丘令上《善行状》，光武诏拜善及续并为太子舍
人。善，显宗时迁日南太守，之官，过李元冢，乃脱朝服，
持鉏去草，拜哭修祭祀，尽哀，数日乃去。到官，以爱惠
为政，迁九江太守，未至卒。续至河间相。